SKRIFTLIG FORESPØRGSEL P-0195/00

af Elisabeth Schroedter (Verts/ALE) til Kommissionen

(27. januar 2000)

Om: Interreg-projekt i Schwedt, delstaten Brandenburg anvendelse af tropisk træ i et projekt, som får maksimal støtte fra EU

Til en bro for fodgængere og cyklister over en sluse i byen Schwedt, euroregion Pomerania, blev der bevilget en maksimal støtte på 75 % fra EU, og den absolutte del af EU-bevillingerne er på 1,45 mio. DM. Denne bro skal bygges af Bongossi-træ, en træsort, som ikke anerkendes som værende et produkt fra bæredygtigt skovbrug.

1. Mener Kommissionen, at anvendelse af træ fra troperne, der ikke kan stamme fra økologisk skovbrug, kan få støtte fra EU-støttemidler, og at en sådan støtte er forenelig med den horisontale fællesskabspolitik Beskyttelse og forbedring af miljøet?

I bekræftende fald, hvorledes kan Kommissionen begrunde dette, især med hensyn til Fællesskabets tilsagn om beskyttelse af klimaet i verden?

I benægtende fald, hvad agter Kommissionen at foretage sig for at hindre denne støtte?

2. Mener Kommissionen, at det er nødvendigt at anvende træ fra troperne til et projekt med EU-støtte, når der findes andre alternativer?

3. Mener Kommissionen, at det med hensyn til at overholde den europæiske miljøbeskyttelse og tilsagn om beskyttelse af klimaet i verden er nødvendigt at standse udbetaling af støtte fra fællesskabsinitiativet Interreg omgående for eventuelt at opnå, at denne træsort fra troperne slet ikke bliver leveret?

I bekræftende fald, hvilke foranstaltninger agter Kommissionen at træffe i dette tilfælde?

Svar afgivet på Kommissionens vegne af Michel Barnier

(30. marts 2000)

Kommissionen er fuldstændig klar over behovet for at fremme økologisk skovbrug i udviklingslandene. F.eks. er der afsat mere end 50 mio. EUR pr. år fra Fællesskabets budget til bevarelse af skove og bæredygtigt skovbrug i udviklingslandene. Kommissionen har ligeledes deltaget i globale drøftelser om emnet, f.eks. i internationale skovbrugskomitéer for at fremme den økologiske dimension af skovforvaltning. Den har også støttet frivillig attestering af skovbrugsprodukter med henblik på bevidstgørelse.

I henhold til strukturfondsbestemmelserne er det medlemsstaterne, der udvælger de enkelte projekter, når der er opnået enighed med Kommissionen om prioriteringen i det strategiske program. Samtidig er de nationale myndigheder tvunget til at anvende fællesskabsbestemmelserne, f.eks. miljøbestemmelserne.

Ifølge de oplysninger, Kommissionen har modtaget fra de tyske myndigheder udgør den særlige gennemførelse af det specifikke projekt, det ærede medlem omtaler, ikke en overtrædelse af fællesskabsbestemmelserne eller af de nationale tyske bestemmelser. Derfor er Kommissionen ikke i stand til at øve indflydelse på projektet, og der er ingen grund til at tilbagekalde den finansielle støtte fra strukturfondene.

Kommissionen har dog til hensigt at undersøge muligheden for i højere grad at tilgodese miljøet i forbindelse med bestemmelserne vedrørende den europæiske offentliges sektors indkøb. Resultatet af denne undersøgelse vil give sig udslag i en fortolkningsmeddelelse om den europæiske offentliges sektors indkøb og miljøet.

På opfordring fra Rådet er Kommissionen ved at overveje muligheden for yderligere tiltag vedrørende attestering af bæredygtig skovforvaltning og etikettering af produkter fra sådanne skove.